पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण की वजह से जिले में पिछले करीब डेढ़ महीने में जो कुछ देखा है, उससे पहले ऐसा कभी नहीं देखा गया। संक्रमण की रफ्तार अब भी जिले में 20 के करीब है। वायरस की चेन को तोड़ने के लिए प्रशासन द्वारा लगातार लॉकडाउन लगाया जा रहा। दावा किया जा रहा कि सीमाओं को सील रखा गया है।
हर आने-जाने वालों की जांच की जा रही। दैनिक भास्कर ने ग्राउंड जीरो पर पहुंचकर इसकी वास्तविकता का जायजा लिया। देखने में आया कि जिन जिलों की सीमाओं से संक्रमण का ज्यादा खतरा है, वहां से आवाजाही बेलगाम है। इसमें रायपुर की तरफ कुम्हारी, बालोद की तरफ अंडा और राजनांदगांव की तरफ अंजोरा में कहीं कोई मॉनीटरिंग नहीं है। पुलिस के जवान जरूर मौके पर हैं। हम यह बिल्कुल नहीं कह रहे कि वे जांच नहीं कर रहे, लेकिन जांच के नाम पर खानापूर्ति हो रही। धमधा के देवरी व अगार बॉर्डर पर गुजरने वालों की जानकारी ली जा रही है।
अंजोरा (राजनांदगांव बॉर्डर) समय : दोपहर 12.35 बजे
दोपहर करीब 12.35 राजनांदगांव जिले की सीमा को दुर्ग सेे जोड़ने वाले अंजोरा चेक पोस्ट पर एक एएसआई और आरक्षक बैठे हुए थे। पूछने पर उन्होंने बताया कि सुबह 7 बजे से उनकी ड्यूटी लगाई गई है। 33 मिनट में यहां से 50 से अधिक ट्रक, 40 कार, 33 बाइक सवार निकले, लेकिन उन्होंने सिर्फ 2 कार और 2 बाइक सवार को रोका और पूछताछ की।
अंडा (बालोद बॉर्डर)
समय दोपहर 2 बजेनागिन बाई मंदिर अंड़ा के पास बने चेकिंग पॉइंट पर पुलिस जवान तैनात थे। यहां से 30 मिनट में 30 ट्रक, 25 बाइक और 15 कार गुजर गई। किसी पुलिस कर्मी ने एक को भी नहीं रोका। न ही किसी तरह की पूछताछ की। थोड़े देर में आरक्षकों की शिफ्ट चेंज गई। यहां से गुजरने वाले ज्यादातर वाहनों पर ई-पास भी नहीं लगा था। नही पूछने की जहमत उठाई गई।
कुम्हारी (रायपुर बॉर्डर)
समय शाम 3: 44 बजेकुम्हारी सीमा पर सिर्फ आरक्षक बैठा मिला। टोल प्लाजा के दो कर्मचारी यहां के चेक पोस्ट के पास बैरिकेडिंग के समीप खड़े नजर आए। न तो आरक्षक न ही टोल कर्मचारी किसी को रोकता दिखा। कार चालकों की चेकिंग का तो कोई नियम ही नहीं नजर आया। 20 मिनट के दौरान 50 से अधिक बाइक सवार और कार चालक गुजर गए।
धमधा (बेमेतरा बॉर्डर),
समय शाम 07: 00 बजेहम जब बेमेतरा से लगी जिले की धमधा के देवरी सीमा पर पहुंचे, तो यहां जरूर चेकिंग नजर आया। यहां से जिले में दाखिल होने वाले वाहनों की इंट्री की रजिस्टर में की जा रही थी। पूछताछ के बाद उन्हें जिले में प्रवेश दिया जा रहा था, जो लोग खुद से ई-पास दिखा रहे थे। उन्हें भी आने दिया जा रहा था। बाहर जाने वालों से भी केवल पूछताछ की जा रही थी।
ई-पास चेक करने की जिम्मेदारी पुलिस की
सीमाएं सील की गई है। बार्डर में ई-पास चेक करने के लिए पुलिस को कहा है। पुलिस के जवान यह काम कर रहे हैं। आने-जाने वालों का कोई रिकॉर्ड तैयार नहीं कर रहे।
-विनय पोयाम, एसडीएम अंजोरा
बाहर से आने वालों को रोक रहे, ई-पास देख रहे
पाटन से लगे अमलेश्वर, अंडा और जिले की अन्य सीमाओं पर बाहर से आने वालों को रोका जा रहा है। जिनके पास ई-पास हैं, उन्हें जिले में इंट्री दी जा रही है।
-विपुल गुप्ता, एसडीएम पाटन
हर किसी की जांच की जा रही, ई-पास अनिवार्य
बेमेतरा की ओर से जिले में आने वाले हर शख्स का ई-पास देखा जा रहा है। बॉर्डर पर ही उनका नाम, पता, कहां से आए, कहां जाना, रजिस्टर में लिख रहे हैं।
बृजेश क्षत्रीय, एसडीएम धमधा
आदेश क्या हुआ... और मौके पर क्या कुछ हो रहा, इसे आप इस तरीके से समझिए...
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva hin_Deva awa_Deva hin_Deva hin_Deva mar_Deva hin_Deva zho_Hant eng_Latn